**NACRT**

**ZAKONA**

**O IZMJENAMA I DOPUNAMA ZAKONA O GEOLOŠKIM ISTRAŽIVANJIMA**

**Član 1**

U Zakonu o geološkim istraživanjima (‘’Sl.list RCG’’, br. 28/93, 27/94, 42/94 i 26/07 i „Sl.list CG“, br.28/11) u članu 2 stav 1 posle riječi „građe zemljine kore“ dodaju riječi „izrade geoloških karata“, a poslije riječi „za potrebe izgradnje objekata“ dodaju riječi „i sanacije terena“.

U stavu 2 poslije riječi „stratigrafska“, dodaje se riječ „mineragenetska“, poslije riječi „inženjersko-geološka“ dodaje se riječ „geotehnička“, a poslije riječi „geodinamička“ dodaje se riječ „geoekološka“.

U članu 2 dodaje novi stav 3 koji glasi:

„Geološka istraživanja i izrada geološke dokumentacije vrši se u skladu sa savremenim naučnim dostignućima, propisima, standardima i tehničkim normativima, koji se odnose na tu vrstu radova i propisima kojima se utvrđuju uslovi u pogledu bezbjednosti i zaštite na radu, zaštite od požara i eksplozije i zaštite životne sredine“.

Dosadašnji stav 3 postaje stav 4.

**Član 2**

Poslije člana 2 dodaje se novi član 2a koji glasi:

**POJMOVI**

**Član 2a**

“Pojmovi upotrijebljeni u ovom zakonu imaju sljedeće značenje:

1) **geološka sredina** je dio zemljine kore koju čine: zemljište sa zonama aeracije i mineralnog prihranjivanja biljaka, stijene, površinske i podzemne vode, mineralni i drugi geološki resursi;

2) **geološki resursi** obuhvataju: prostor sa svojim geološkim, ambijentalnim i drugim karakteristikama, mineralne resurse, resurse podzemnih voda i geotermalne resurse;

3) **mineralni resursi** su dio geoloških resursa, utvrđeni adekvatnim metodama i postupcima geoloških istraživanja u određenom prostoru - ležištu, koji se javljaju u takvom obliku, količini i kvalitetu da postoje racionalni izgledi za njihovu ekonomičnu eksploataciju. Mineralni resursi obuhvataju resurse čvrstih mineralnih sirovina (sve vrste uglja, treset, radioaktivne mineralne sirovine, metalične mineralne sirovine, nemetalične mineralne sirovine, mineralne sirovine za dobijanje građevinskog materijala i tehnogene mineralne sirovine), tečnih i gasovitih mineralnih sirovina (nafta, gas i ostali prirodni gasovi i podzemne vode) i sve vrste soli i sonih voda;

4**) resursi podzemnih voda** su obnovljivi geološki resursi koji obuhvataju sve vrste podzemnih voda (pitke, mineralne, termalne i termomineralne) bez obzira na njihov kvalitet i temperaturu resursa;

5) **geotermalni resursi** predstavljaju skup obnovljivih geoloških resursa koji obuhvata podzemne vode i toplotu stijenskih masa iz kojih je moguće izdvajanje toplotne energije;

6) **mineralne sirovine** su koncentracije mineralnih materija, organskog i neorganskog porijekla, koje se pri određenom stepenu razvoja tehnike i tehnologije, mogu ekonomično koristiti, bilo u prirodnom stanju ili nakon odgovarajuće prerade;

7) **ugljovodonici s**u sve vrste ugljovodonika koji se u prirodnom stanju nalaze ispod površine tla ili morskog dna, u tečnom ili gasovitom stanju, kao i sirovo mineralno ulje, prirodni benzin, prirodni gasovi i ostale supstance koje se mogu sa njima izvaditi iz ležišta;

8) **nafta** je ugljovodonik koji nakon vađenja iz ležišta ostaje u tečnom stanju na normalnom atmosferskom pritisku i temperaturi;

9) **gas** je ugljovodonik koji je slobodan ili vezan prirodni gas u prirodnom obliku u zemljinoj kori;

10) **ugalj** je crna ili crno-smeđa sedimentna stijena organskog porijekla koja ima sposobnost gorenja, pa se koristi kao fosilno gorivo. Sastoji se primarno od ugljenika i ugljovodonika i drugih supstanci;

11) **radioaktivne mineralne sirovine** su metalične mineralne sirovine iz kojih se dobijaju radioaktivni elementi;

12**) metalične mineralne sirovine** su mineralne sirovine koje se koriste za dobijanje metala. One trpe različite vidove metalurške prerade (flotiranje, topljenje i dr.). U zavisnosti od toga koji se rudni elementi iz njih dobijaju, metalične mineralne sirovine su podijeljene u sledeće grupe: crni metali, laki metali, obojeni metali, legirajući metali, plemeniti metali, radioaktivni metali, rijetki i rasijani metali i metali rijetkih zemalja;

13) **nemetalične mineralne sirovine** čine posebnu grupu u okviru mineralnih sirovina, a od ostalih mineralnih sirovina se razlikuju po materijalnim odlikama (hemijskom i mineralnom sastavu), rasprostranjenosti u prirodi i nizu specifičnosti u pogledu njihove primjene u privredi, tehnike eksploatacije, tehnologije pripreme i prerade (obrade) i ekonomike. Njima pripadaju mineralni agregati i minerali koji se ne koriste za dobijanje metala, a u industriji se, u većini slučajeva, koriste u prirodnom stanju, kao i sirovine koje trpe različite vidove tehnološke prerade, ali se ne koriste za dobijanje metala. Detaljnija podjela nemetaličnih mineralnih sirovina zasnovana je na oblastima njihove primjene: metalurške, hemijske, agronomske, vatrostalne, staklarsko-keramičke i druge nemetalične mineralne sirovine;

14) **nemetalične mineralne sirovine za dobijanje građevinskih materijala** obuhvataju one mineralne resurse koji se koriste u industriji i građevinarstvu kao: tehničko-građevinski kamen (TGK), arhitektonsko-građevinski (ukrasni) kamen (AGK), opekarske, keramičke i vatrostalne gline, pijesak i šljunak i sirovine za proizvodnju cementa i kreča, kao i karbonatne sirovine, tuf, zeolitizirani tuf i treset, koji se koriste u industriji;

15) **tehnogene mineralne sirovine** su dio mineralnih resursa nastalih u procesu eksploatacije, pripreme i prerade primarnih mineralnih sirovina, kao i sekundarnih koncentracija, a nalaze se u rudničkim i flotacijskim odlagalištima, pepelištima, deponijama metalurške šljake i drugim deponijama;

16) **podzemne vode** su sve vode koje se nalaze ispod površine zemlje, u bilo kom vidu ili agregatnom stanju. Podzemna voda može biti slobodna ili gravitaciona, tj. vezana za čestice stijena kao kapilarna, opnena i higroskopna. Podzemna voda može biti tečna, čvrsta u vidu leda i gasovita u vidu vodene pare. Vrste podzemnih voda su arteška voda i izdan. Arteška voda je voda nad vododržljivim stijenama. Izdan je voda između dva sloja vododržljivih stijena. Mjesto na kojem voda izbija na površinu se naziva izvor. Podzemne vode se mogu podijeliti i na pitke, mineralne,termalne i termomineralne.

17) **soli** su jonska jedinjenja, kristalne strukture, izgrađena od katjona (najčešće metala) i anjona kisjelinskog ostatka (dio kisjeline, koji se dobije kada se uklone atomi vodonika).Soli se u prirodi nalaze rastvorene u vodi, kao sastojci zemljine kore i u rudama i stijenama.Alkalni i zemnoalkalni metali grade soli bijele boje, a prelazni metali grade obojene soli. Prema rastvorljivosti soli se mogu podijeliti na dobro rastvorljive (natrijum-hlorid, natrijum-nitrat, natrijum-karbonat i dr.) i slabo rastvorljive (kalcijum-karbonat, barijum-sulfat, srebro-hlorid i dr.);

18) **rezerve mineralnih sirovina** su dio mineralnih resursa u ležištu, koje se javljaju u takvom obliku, sa takvim kvalitetom i u takvoj količini za koju je dokazana tehnička izvodljivost i ekonomska isplativost njihove eksploatacije;

19) **jalovina** je otpad iz rudarstva koji je potrebno izmjestiti da bi se obavljala eksploatacija korisne mineralne sirovine, a flotacijska jalovina je otpad iz rudarstva dobijen u procesu flotacije mineralne sirovine;

20) **klasifikacija rezervi mineralnih sirovina** je razvrstavanje rezervi mineralnih sirovina u odgovarajuće klase. Shodno Pravilniku o klasifikaciji i kategorizaciji rezervi čvrstih mineralnih sirovina i vođenju evidencije o njima, prema stepenu istraženosti i stepenu poznavanja kvaliteta sirovina, utvrđene mase rezervi čvrstih mineralnih sirovina razvrstavaju se, po pravilu, u kategorije A, B, C1, C2, D1 i D2. Rezerve čvrstih mineralnih sirovina kategorija A, B i C1, zavisno od mogućnosti njihove eksploatacije, razvrstavaju se u bilansne i vanbilansne rezerve. Rezerve čvrstih mineralnih sirovina kategorija C2, D1 i D2 smatraju se kao potencijalne i ne razvrstavaju se u klase (bilansne i vanbilansne);

Po aktuelnoj verziji Panevropskog kodeksa za izvještavanje rezultata istraživanja mineralnih resursa i rezervi (PERC), rezerve čvrstih mineralnih sirovina su prema rastućoj geološkoj proučenosti, pouzdanosti i razmatranju modifikujućih faktora (faktora i pokazatelja tehničko-ekonomske ocjene), izdvojene u klase: vjerovatne rezerve i dokazane rezerve.

21) **rezerve podzemnih voda** predstavljaju one količine slobodnih podzemnih voda koje se pod uticajem prirodnih ili antropogenih uticaja formiraju i obnavljaju u okviru zone zasićenja neke izdani;

22) **geološka istraživanja** su kompleksan proces i niz aktivnosti koji obuhvataju primjenu odgovarajućih metoda i tehničkih sredstava koji se izvodi sa ciljem da se upoznaju razvoj, sastav i građa zemljine kore, pronađu, ispitaju i geološko-ekonomski ocijene mineralni i drugi geološki resursi, istraže i utvrde rezerve mineralnih sirovina i mogućnost njihove eksploatacije, utvrde i ocijene geološke, inženjerskogeološke, geotehničke i hidrogeološke odlike terena koji se istražuje;

23) **geološki istražni radovi** su sve vrste terenskih, laboratorijskih i kabinetskih istraživanja i ispitivanja koja se izvode radi: upoznavanja razvoja, sastava i građe zemljine kore, izrade geoloških karata, prognoziranja, pronalaženja i utvrđivanja ležišta mineralnih sirovina i ocjene ekonomskih efekata njihovog korišćenja, utvrđivanja geoloških i geomehaničkih osobina tla za potrebe izgradnje objekata i sanacije terena, zahvatanja svih tipova podzemnih voda i njihove zaštite, prostornog planiranja, uređenja prostora i zaštite i unaprijeđenja životne sredine;

24) **geološki hazard** je vjerovatnoća aktiviranja potencijalno opasnog geološkog procesa (klizište, odron, slijeganje terena, zemljotres, bujica, poplava i sl.) na određenom prostoru i u određenom periodu vremena, koji obuhvata i veličinu aktiviranog procesa (površina terena zahvaćena klizanjem, slijeganjem, zapremina masa u pokretu, karakter zagađenja geološke sredine, jačina zemljotresa i sl.);

25) **geološki rizik** je očekivani stepen negativnih posljedica od djelovanja određenog geološkog procesa, na određenom prostoru i u određenom vremenu, po prirodu, materijalna dobra i ljude;

26) **istražni prostor** je dio geološke sredine u okviru koje se izvode geološka istraživanja;

27) **investitor** **istraživanja** je privredno društvo, odnosno drugo pravno lice ili fizičko lice za čije se potrebe izvode geološka istraživanja;

28) **izvođač istraživanja** je privredno društvo, odnosno drugo pravno lice, kojem je investitor povjerio izvođenje geoloških istraživanja;

29) **odgovorni projektant** iz oblasti geologije je stručno lice geološke struke sa ovlašćenjem i odgovarajućom licencom, a koje je rješenjem odgovornog lica projektne organizacije imenovano da uradi projekat ili dio projekta određenih specijalističkih geoloških istraživanja;

30) **odgovorno lice** **za rukovođenje geološkim istraživanjima** je stručno lice geološke struke sa ovlašćenjem i licencom, a koje je rješenjem odgovornog lica izvođača istraživanja određeno da rukovodi izvođenjem projektovanih geoloških istraživanja;

31) **stručni nadzor** je stručno lice geološke struke sa ovlašćenjem i licencom, a koje je rješenjem investitora istraživanja određeno da izvrši stručni nadzor nad izvođenjem geoloških istraživanja;

32) **odgovorni autor** izvještaja ili elaborata iz oblasti geologije je stručno lice geološke struke sa ovlašćenjem i odgovarajućom licencom, a koje je rješenjem odgovornog lica projektne organizacije imenovano da uradi izvještaj ili elaborat o rezultatima određenih specijalističkih geoloških istraživanja;

33) **godišnji izvještaj** o rezultatima geoloških istraživanja je dokument o vrstama, obimu i rezultatima izvršenih geoloških istraživanja za period od jedne godine;

34) **izvještaj o izvršenim geološkim istraživanjima** je dokument sinteznog karaktera o vrstama, obimu i rezultatima izvršenih geoloških istraživanja;

35) **elaborat o izvršenim geotehničkim istraživanjima** tla za izgradnju objekata je dokument koji se radi na kraju istraživanja i isti sadrži: podatke o inženjerskogeološkim i hidrogeološkim karakteristikama terena, podatke o geomehaničkim karakteristikama tla, podatke o geotehničkim i seizmološkim karakteristikama terena i prikaz i ocjenu rezultata istraživanja sa obradom dobijenih podataka i zaključkom o uslovima i načinu fundiranja i izgradnje objekata na prostoru koji je istraživan;

36) **elaborat o izvršenim hidrogeološkim istraživanjima** je dokument koji se radi na kraju istraživanja i isti sadrži: podatke o geološkoj građi šireg područja istraživanja, podatke o hidrogeološkim odlikama šireg područja istraživanja, podatke o hidrogeološkim karakteristikama ležišta izdanskih voda (tipovi izdani, hidrogeološki parametri, uslovi prihranjivanja i pražnjenja, pravci kretanja), podatke o rezervama podzemnih voda, podatke o kvalitetu voda i podatke o mogućnostima korišćenja i uslovima zaštite podzemnih voda;

37) **elaborat o klasifikaciji, kategorizaciji i proračunu rezervi mineralnih sirovina** je dokument koji se radi na kraju istraživanja i isti sadrži: opšte podatke o istražnom prostoru, podatke o geološkim karakteristikama ležišta, podatke o izvedenim istražnim radovima, podatke o kvalitetu mineralne sirovine, proračun rezervi mineralne sirovine i tehničko-ekonomsku ocjenu ležišta. Za ležišta na kojim se vrši eksploatacija mineralne sirovine se, svake pete godine, inovira elaborat o klasifikaciji, kategorizaciji i proračunu rezervi mineralne sirovine, sa stanjem na dan 31. decembra prethodne godine.”

**Član 3**

U članu 3 stav 1 poslije riječi „podzemne vode“ riječi „(pitke, mineralne i termalne)“ se brišu.

Poslije stava 1 dodaje se novi stav 2 i glasi „Geološka istraživanja ugljovodonika u tečnom i gasovitom stanju (nafta i gas) i ostalih prirodnih gasova vrše se u skladu sa Zakonom o istraživanju i proizvodnji ugljovodonika“.

**Član 4**

U članu 4 u stavu 3 posle riječi „unutar“ dodaje se riječ „granica“.

**Član 5**

Član 5stav 1 se mijenja i glasi:

„Osnovna geološka istraživanja se vrše radi dobijanja osnovnih geoloških podataka o razvoju, sastavu i građi zemljine kore, izradi odgovarajućih geoloških karata, utvrđivanja potencijalnosti područja u pogledu otkrivanja i utvrđivanja rezervi mineralnih sirovina do stepena istraženosti C1 i C2 kategorije, odnosno do stepena geološke istraženosti pretpostavljenih rezervi po Panevropskom kodeksu istraživanja mineralnih resursa i rezervi (PERC), utvrđivanju stanja, svojstva i karakteristika stijena i tla za potrebe planiranja namjene prostora i pogodnosti terena za izradu prostornih i urbanističkih planova i za zaštitu terena od odrona, klizišta, erozije, poplava, zemljotresa, režima podzemnih voda i drugih prirodnih nepogoda, kao i radi utvrđivanja geoloških uslova za detaljna geološka istraživanja i projektovanja investicionih objekata, i istraživanja radi zaštite i unapređenja životne sredine“

Dodaje se novi stav 2 i glasi: „Rezultati osnovnih geoloških istraživanja čine podlogu za projektovanje detaljnih geoloških istraživanja“.

Stav 2 postaje stav 3, mijenja se i glasi: „Geološke karte, u smislu ovog zakona, su: opšte geološke, strukturno-tektonske, geomorfološke, geofizičke, seizmološke, hidrogeološke, inženjerskogeološke, geotermalne, mineragenetske, metalogenetske, karte mineralnih sirovina, geohemijske, geoekološke i druge karte koje prikazuju navedena i druga geološka svojstva određenog područja odgovarajuće razmjere“

Stav 3 postaje stav 4, a stav 4 postaje stav 5.

Stav 5 postaje stav 6 i poslije rijeci „geoloških istraživanja“ dodaju se riječi: „i drugih izvora u skladu sa zakonom“.

**Član 6**

Član 6 se mijenja i glasi:

„Detaljna geološka istraživanja vrše se na prostoru na kome je utvrđeno postojanje jedne ili više mineralnih sirovina radi dobijanja podataka o položaju, obliku, nastanku i kvalitetu ležišta, rezervama, uslovima i mogućnostima njihovog korišćenja; na prostoru na kome će se izgrađivati određeni investicioni objekti, radi utvrđivanja inženjerskogeoloških, geotehničkih, hidrogeoloških i drugih osobina tla i stijena; kao i na prostorima na kojima treba da se izvede sanacija terena (klizišta, odroni, tečenja i drugo).

Pod detaljnim geološkim istraživanjima podrazumijevaju se i geološka istraživanja koja se izvode u toku eksploatacije svih vrsta mineralnih sirovina, kao i detaljna hidrogeološka istraživanja za potrebe zahvatanja svih tipova podzemnih voda i njihove zaštite, a to su bilo koje količine malomineralizovanih, mineralnih, termalnih, termomineralnih i pitkih voda za potrebe snabdijevanja pravnih i fizičkih lica, kao i podzemnih voda koje se koriste kao termoenergetski izvori, osim ako se izvode u svrhu individualnog vodosnabdijevanja domaćinstva. U detaljna hidrogeološka istraživanja spadaju i istraživanja geotermalne energije“.

**Član 7**

U članu 7 stav 1 briše se riječ „geološka“ i dodaje riječ „geotehnička“.

Poslije tačke 1 dodaje se tačka 1ˈi glasi: “rudarskih objekata i postrojenja u sastavu rudnika koji su neposredno vezani za tehnološki proces eksploatacije, pripreme, obogaćivanja, oplemenjivanja i obrade, transporta mineralnih sirovina i jalovine, kao i za potrebe postavljanja naftnih platformi;

U tački 4 poslije riječi: „auto-puteva“ dodaje se riječ : “brzih saobraćajnica“.

Tačka 8 mijenja se i glasi: „hidroelektrana, termoelektrana, nuklearnih elektrana i malih hidroelektrana i pratećih objekata“.

Poslije tačke 8 dodaje se tačka 8ˈ i glasi: „vjetrogeneratora, postrojenja za dobijanje solarne energije i postrojenja za dobijenje energije iz otpada“.

Tačka 23 mijenja se i glasi: „drumskih, željezničkih i pješačkih mostova, vijadukata i podzemnih i nadzemnih prolaza“.

Tačka 27 mijenja se i glasi: „postrojenja za skladištenje i pretakanje tečnog prirodnog gasa, postrojenja za skladištenje i pretakanje tečnog naftnog gasa, postrojenja za skladištenje i pretakanje nafte i derivate nafte i stanica za snabdijevanje motornih vozila naftnim derivatima i gasom“.

Posle tačke 29 dodaje se tačka 29ˈ i glasi: “za potrebe sanacije terena izazvanih klizištima i odronima, slijeganjima terena, zemljotresima, bujicama i poplavama“.

**Član 8**

Član 8 stav 2 se mijenja i glasi: „Geološka istraživanja mineralnih sirovina, geotehnička istraživanja tla za potrebe izgradnje objekata iz člana 7 ovog zakona i hidrogeološka istraživanja vrše se na osnovu odobrenja“.

**Član 9**

Član 9 mijenja se i glasi:

„Projekat geoloških istraživanja radi se na osnovu projektnog zadatka koji daje investitor zavisno od stepena istraženosti istražnog prostora, a mora da sadrži koncepciju istraživanja, prikaz projektovanih radova, specifikaciju radova po vrsti, obimu, vrijednosti i tehničkim uslovima izvođenja radova.

U projektu geoloških istraživanja navode se sve projektom obuhvaćene metode istraživanja: sve vrste potrebnih geoloških istražnih radova, sve vrste potrebnih rudarskih istražnih radova, površinsko i jamsko istražno bušenje, podaci o potrebnim kadrovima, opremi i vremenu potrebnom za izvođenje radova, mjere zaštite životne sredine, mjere zaštite i zdravlja na radu i mjere za sigurnost ljudi i imovine.

Projektovanje rudarskih istražnih radova (potkopi, uskopi, niskopi i okna), kao i probne eksploatacije mineralne sirovine, vrši se u skladu sa Zakonom o rudarstvu.

Projekat geoloških istraživanja mora biti u saglasnosti sa tehničkim propisima, normativima i standardima.

Sadržinu projekata geoloških istraživanja utvrđuje organ državne uprave nadležan za poslove geoloških istraživanja (u daljem tekstu: Ministarstvo).

Kriterijume za određivanje cijena radova u oblasti geoloških istraživanja, od interesa za državu, utvrđuje Ministarstvo.“

**Član 10**

U članu 10 stav 2 mijenja se i glasi: „Tehnička kontrola (revizija) projekata iz stava 1 ovog člana obuhvata kontrolu u pogledu usklađenosti sa zakonom i drugim propisima iz oblasti geoloških istraživanja, primjene savremenih dostignuća i metoda geološke nauke i tehnike i usklađenosti sa tehničkim propisima, normativima i standardima, kao i kontrolu u pogledu primjene odgovarajućih mjera i normativa zaštite životne sredine, zaštite na radu i sigurnosti objekata i ljudi“.

U stavu 3 poslije riječi: “za izradu“ dodaje se riječ: „predmetne“.

Stav 4 se mijenja i glasi: „U Komisiju iz stava 3 ovog člana moraju biti angažovani diplomirani inženjeri geologije, odnosno lica sa stečenim visokim obrazovanjem koje se stiče završavanjem studija na fakultetu u trajanju od najmanje pet godina, kao i lica sa stečenim visokim obrazovanjem najmanje sedmim nivoom, podnivo 1 (nivo VII-1) nacionalnog okvira kvalifikacija koji se stiče završavanjem integrisanih akademskih studija obima 300 do 360 ESPB bodova (master akademskih studija, master strukovnih studija), oblast geološkog inženjerstva, koji imaju najmanje pet godine radnog iskustva u struci i položen stručni ispit i posjeduju licencu za obavljanje poslova iz te oblasti geoloških istraživanja.”

Stav 5 se briše.

Stav 6 postaje stav 5 i isti se mijenja i glasi: „Tehničku kontrolu (reviziju) projekta ne može vršiti privredno društvo, odnosno drugo pravno lice, koje je izradilo projekat istraživanja, lice zaposleno u privrednom društvu, odnosno drugom pravnom licu koje je izradilo projekat istraživanja i lice koje je učestvovalo u izradi projekta istraživanja.

U stavu 7, koji postaje stav 6, poslije riječi: “u skladu sa zakonom“ dodaju se riječi: „i drugim propisima“.

Stav 8 postaje stav 7.

**Član 11**

Član 11 mijenja se i glasi:

„Izradom projekta geoloških istraživanja, izvještaja i elaborata o rezultatima geoloških istraživanja, elaborata o proračunu rezervi mineralnih sirovina, istraživačkim radovima, tehničkom kontrolom projekata i elaborata može da rukovodi diplomirani inženjer geologije odgovarajućeg smjera, odnosno lice sa stečenim visokim obrazovanjem koje se stiče završavanjem studija na fakultetu u trajanju od najmanje pet godina, kao i lice sa stečenim visokim obrazovanjem najmanje sedmim nivoom, podnivo 1 (nivo VII-1) nacionalnog okvira kvalifikacija koji se stiče završavanjem integrisanih akademskih studija obima 300 do 360 ESPB bodova (master akademskih studija, master strukovnih studija), odgovarajućeg obrazovnog profila i modula,oblast geološkog inženjerstva, koji ima najmanje pet godine radnog iskustva u struci i položen stručni ispit i posjeduje licencu za obavljanje poslova iz te oblasti geoloških istraživanja.

Propise o programu i načinu polaganja stručnog ispita donosi Ministarstvo.“

**Član 12**

Član 12 mijenja se i glasi:

„Poslove projektovanja, vršenja jedne osnovne vrste istraživanja i izrade elaborata o rezultatima geoloških istraživanja i stručnog nadzora može obavljati privredno društvo, odnosno drugo pravno lice, na osnovu licence.

Licencu može dobiti privredno društvo, odnosno drugo pravno lice, ako:

1) je registrovano za obavljanje poslova iz stava 1 ovog člana;

2) ima zaključen ugovor o radu (najmanje za period za koji se izdaje ili obnavlja licenca, tj. period od pet ili jedne godine), sa najmanje dva lica sa stečenim visokim obrazovanjem diplomirani inženjer geologije, odnosno lica sa stečenim visokim obrazovanjem koje se stiče završavanjem studija na fakultetu u trajanju od najmanje pet godina, kao i lica sa stečenim visokim obrazovanjem najmanje sedmim nivoom, podnivo 1 (nivo VII-1) nacionalnog okvira kvalifikacija koji se stiče završavanjem integrisanih akademskih studija obima 300 do 360 ESPB bodova (master akademskih studija, master strukovnih studija), odgovarajućeg obrazovnog profila i modula, oblast geološkog inženjerstva, koja imaju najmanje pet godine radnog iskustva u struci i položen stručni ispit i posjeduju licencu za obavljanje poslova iz te oblasti geoloških istraživanja.

Privredno društvo, odnosno drugo pravno lice može obavljati više vrsta geoloških istraživanja, ako za svaku vrstu istraživanja za koju je registrovano, pored uslova iz stava 2 ovog člana, ima zaključen ugovor o radu (najmanje za period za koji se izdaje ili obnavlja licenca, tj. period od pet ili jedne godine), odnosno zaposleno još jedno lice sa stečenim visokim obrazovanjem diplomirani inženjer geologije, odnosno lice sa stečenim visokim obrazovanjem koje se stiče završavanjem studija na fakultetu u trajanju od najmanje pet godina, kao i lice sa stečenim visokim obrazovanjem najmanje sedmim nivoom, podnivo 1 (nivo VII-1) nacionalnog okvira kvalifikacija koji se stiče završavanjem integrisanih akademskih studija obima 300 do 360 ESPB bodova (master akademskih studija, master strukovnih studija), odgovarajućeg obrazovnog profila i modula,oblast geološkog inženjerstva, koji ima najmanje pet godine radnog iskustva u struci i položen stručni ispit i posjeduje licencu za obavljanje poslova iz te oblasti geoloških istraživanja, za svaku vrstu istraživanja za koju se registruje.

Pravno lice koje obavlja poslove iz stava 1 ovog člana zakona, a nema zaposleno lice sa položenim stručnim ispitom, potrebnim radnim iskustvom i licencom za obavljanje poslova iz odgovarajuće oblasti geoloških istraživanja, pored broja stručnih lica iz stava 2 i 3 ovog člana, dužno je za tu vrstu poslova angažovati pravno lice sa licencom za tu oblast geoloških istraživanja.

Ukoliko u evidenciji licenci nema pravnog lica koje posjeduje licencu za odgovarajuću oblast geologije, neophodno je privremeno angažovanje lica sa položenim stručnim ispitom iz odgovarajuće oblasti geologije za potrebe realizacije konkretnog projekta, uz saglasnost Ministarstva, kojom se potvrđuje da privremeno angažovano lice ispunjava uslove u skladu sa zakonom.

Na osnovu licence fizičkog lica može se izdati licenca za obavljanje djelatnosti samo jednom privrednom društvu, odnosno drugom pravnom licu.

Licenca se ne može izdati privrednom društvu, odnosno drugom pravnom licu, po osnovu dopunskog rada fizičkog lica.

Licencu za: odgovornog projektanta za izradu projekata geoloških istraživanja, odgovornog autora izvještaja i elaborata o rezultatima geoloških istraživanja, odgovornog lica za rukovođenje istraživačkim radovima i odgovornog lica za stručni nadzor nad izvođenjem geoloških istraživanja, može dobiti diplomirani inženjer geologije, odnosno lice sa stečenim visokim obrazovanjem koje se stiče završavanjem studija na fakultetu u trajanju od najmanje pet godina, kao i lice sa stečenim visokim obrazovanjem najmanje sedmim nivoom, podnivo 1 (nivo VII-1) nacionalnog okvira kvalifikacija koji se stiče završavanjem integrisanih akademskih studija obima 300 do 360 ESPB bodova (master akademskih studija, master strukovnih studija), odgovarajućeg obrazovnog profila i modula, oblast geološkog inženjerstva, koji ima najmanje pet godine radnog iskustva u struci i položen stručni ispit.

Licenca iz stava 8 ovog člana se izdaje na osnovu:

1) ovjerene fotokopije lične karte;

2) ovjerene fotokopije diplome o stručnoj spremi;

3) dokaza o najmanje pet godine radnog iskustva na odgovarajućim poslovima geoloških istraživanja;

4) ovjerene fotokopije uvjerenja o položenom stručnom ispitu.

Ispunjenost uslova za izdavanje licence iz stava 2, 3 i 8 ovog člana zakona utvrđuje Ministarstvo.

**Član 13**

Član 12a se mijenja i glasi:

“Licence iz člana 12 ovog zakona izdaje Ministarstvo, na osnovu podnesenog zahtjeva i dokaza o ispunjenosti uslova za izdavanje licence.

Licenca iz stava 2 i 3 člana 12 zakona se izdaje za period od pet godina i ovjerava se svake godine.

Licenca iz stava 8 člana 12 zakona se izdaje na neodređeno vrijeme.

Evidenciju o izdatim licencama vodi Ministarstvo.

Za izdavanje licence iz stava 2 i 3 člana 12 zakona plaća se naknada u iznosu od 500 eura, a za ovjeru licence naknada u iznosu od 150 eura.

Za izdavanje licence iz stava 8 člana 12 zakona ne plaća se naknada.

Sredstva od naknada iz stava 5 ovog člana zakona prihod su budžeta Crne Gore.

Imalac licence je dužan da o svim promjenama uslova za sticanje licence obavijesti Ministarstvo, u roku od osam dana od dana promjene uslova.

Obrazac i način izdavanja licence i vođenje evidencije izdatih licenci utvrđuje Ministarstvo.”

**Član 14**

Član 13 se mijenja i glasi:

„Privredno društvo koje se bavi eksploatacijom mineralnih sirovina može u okviru svog eksploatacionog polja, vršiti geološka istraživanja i izrađivati projekte istraživanja i izvještaje i elaborate o izvršenim istraživanjima, za svoje potrebe, bez upisa u sudski registar, ako ima u radnom odnosu najmanje jednog diplomiranog inženjera geologije, odnosno lice sa stečenim visokim obrazovanjem koje se stiče završavanjem studija na fakultetu u trajanju od najmanje pet godina, kao i lice sa stečenim visokim obrazovanjem najmanje sedmim nivoom, podnivo 1 (nivo VII-1) nacionalnog okvira kvalifikacija koji se stiče završavanjem integrisanih akademskih studija obima 300 do 360 ESPB bodova (master akademskih studija, master strukovnih studija), odgovarajućeg obrazovnog profila i modula, oblast geološkog inženjerstva, koji ima najmanje pet godine radnog iskustva u struci i položen stručni ispit i posjeduje licencu za obavljanje poslova iz te oblasti istraživanja mineralnih sirovina.“

**Član 15**

Član 15 se mijenja i glasi:

„Odobrenje za istraživanje mineralnih sirovina, odobrenje za geotehnička istraživanja tla za potrebe izgradnje objekata iz člana 7 ovog zakona i odobrenje za hidrogeološka istraživanja podzemnih voda izdaje Ministarstvo na zahtjev investitora, koji sadrži predmet geoloških istraživanja i vrstu istraživačkih radova, opis prostora za koji se traži odobrenje sa naznačenjem opštine na čijoj se teritoriji nalazi taj prostor, podatke o visini sredstava za istraživanje i vrijeme početka i završetka istraživanja.“

**Član 16**

Član 16 mijenja se i glasi:

Uz zahtjev za dobijanje odobrenja za detaljna geološka istraživanja mineralnih sirovina obavezno se prilažu:

1) ugovor o koncesiji za detaljna geološka istraživanja ili detaljna geološka istraživanja i eksploataciju mineralnih sirovina;

2) projekat geoloških istraživanja sa izvještajem o izvršenoj reviziji i revizionom klauzulom;

3) topografska osnova razmjere do 1:100 000 sa ucrtanim granicama istražnog prostora i prikazom koordinata i dužina strana, u dva primjerka;

4) urbanističko-tehnički uslovi ili mišljenje nadležnog organa za prostorno planiranje;

5) dokaz o pravu svojine, pravu korišćenja, zakupa, saglasnosti vlasnika, odnosno službenosti na zemljištu, za izvođenje projektovanih geoloških istražnih radova;

Pravo na istraživanje mineralnih sirovina stiče se na osnovu ugovora o koncesiji za detaljna geološka istraživanja, odnosno ugovora o koncesiji za detaljna geološka istraživanja i eksploataciju mineralnih sirovina, u skladu sa zakonom.

Uz zahtjev za dobijanje odobrenja za detaljna geotehnička istraživanja tla za potrebe izgradnje objekata i za hidrogeološka istraživanja podzemnih voda obavezno se prilažu:

1) projekat geoloških istraživanja sa izvještajem o izvršenoj reviziji i revizionom klauzulom;

2) topografska osnova prikladne razmjere do 1:100 000, izuzetno do 1:200 000, sa ucrtanim granicama istražnog prostora i prikazom koordinata i dužina strana, u dva primjerka;

3) urbanističko-tehnički uslovi kojima se utvrđuje potreba izrade geoloških (geotehničkih, inženjerskogeoloških, hidrogeoloških, geomehaničkih i seizmičkih) podloga, kao i vršenja geotehničkih istražnih radova i drugih ispitivanja;

4) dokaz o pravu svojine, pravu korišćenja, zakupa, saglasnosti vlasnika, odnosno službenosti na zemljištu, za izvođenje projektovanih istražnih-geoloških radova.

**Član 17**

Član 17 u stavu 1, tačka 4 mijenja se i glasi: „najveća količina mineralnih sirovina koja se može izvaditi u cilju ispitivanja njihovog kvaliteta i tehnoloških osobina, ukoliko se projekat detaljnih geoloških istraživanja odnosi na istraživanje mineralnih sirovina“

U stavu 1 mijenja se tačka 6 i glasi: „rok za podnošenje elaborata o klasifikaciji, kategorizaciji i proračunu rezervi mineralnih sirovina ili elaborata o izvršenim geotehničkim istraživanjima tla za izgradnju objekata ili elaborata o izvršenim hidrogeološkim istraživanjima terena“.

U stavu 2 poslije riječi: „od 15 dana“ dodaju se riječi: “od dana dostavljanja zahtjeva za izdavanje odobrenja“.

**Član 18**

U članu 18 stav 1 poslije riječi “istraživanje“ dodaju se riječi: „mineralnih sirovina“.

U stavu 1 riječ “supstanci“ se briše i dodaje se riječ: „sirovina“.

**Član 19**

U članu 25 stav 1 mijenja se i glasi: „Evidenciju o traženim istražnim prostorima i katastar odobrenih istražnih prostora vodi Ministarstvo“.

**Član 20**

U članu 26 u stavu 1 riječ “ukinuće“ zamjenjuje se riječima: „će ukinuti“.

Tačka 7 mijenja se i glasi: „ukoliko investitor (koncesionar) ne izvršava obaveze utvrđene ugovorom o koncesiji za detaljna geološka istraživanja, odnosno ugovorom o koncesiji za detaljna geološka istraživanja i eksploataciju mineralnih sirovina“.

**Član 21**

U članu 27 briše se riječ: “ministarstvo“ i umjesto nje dodaju riječi: “organu uprave“.

**Član 22**

Član 28 mijenja se i glasi:

„Investitor istraživanja je dužan da za izvođenje geoloških istraživanja obezbijedi stručni nadzor u skladu sa odredbama ovog zakona.

Stručni nadzor iz stava 1 ovog člana obuhvata: kontrolu da li se istražni radovi izvode prema projektu geoloških istraživanja i ostvaruje projektovana dinamika realizacije istraživanja, provjeru kvaliteta izvođenja istražnih radova i primjene propisa iz oblasti geoloških istraživanja i tehničkih propisa i kontrolu primjene mjera bezbjednosti i zdravlja na radu, mjera zaštite od požara i zaštite životne sredine.

Invesitor istraživanja je dužan da poslove stručnog nadzora nad izvođenjem geoloških istraživanja povjeri pravnom ili fizičkom licu koje posjeduje licencu za obavljane predmetnih poslova, izdatu u skladu sa odredbama ovog zakona.

Lice koje vrši stručni nadzor dužno je da blagovremeno izvijesti investitora o svim propustima i nedostacima koje utvrdi u toku vršenja stručnog nadzora.“

**Član 23**

U članu 29 stav 1 tačka 1 poslije riječi „projektu“ dodaje se riječ: „istraživanja“ i u tački 3 poslije riječi: „saobraćaja“ dodaje se interpunkcijski znak zarez.

U stavu 1 dodaje se nova tačka 5 koja glasi: „da, nakon završetka ili trajnog obustavljanja istražnih radova, na mjestu na kome je vršeno istraživanje, sprovede sve mjere obezbjeđenja kojima se isključuje mogućnost nastupanja opasnosti za ljude, imovinu i životnu sredinu, a zemljište oštećeno istraživanjima da osposobi za korišćenje“.

U stavu 1 dodaje se nova tačka 6 koja glasi: „da, u slučaju kad se vrše detaljna geološka istraživanja mineralnih sirovina, evidentira i druge mineralne sirovine i geološke resurse, ukoliko se pronađu u okviru odobrenog istražnog prostora i da o tome obavijesti organ koji je izdao odobrenje za izvođenje geoloških istraživanja“.

**Član 24**

Član 30 mijenja se i glasi:

„Privredno društvo, odnosno drugo pravno lice koje izvodi istražne radove mora na gradilištu imati:

- odobrenje za izvođenje radova i tehničku dokumentaciju (projekat istraživanja sa izvještajem o izvršenoj reviziji i revizionom klauzulom),

- ugovor o izvođenju radova, zaključen između investitora istraživanja i izvođača radova,

- odgovarajuće knjige u kojima se vodi evidencija o izvršenim radovima, ovjerenu od strane nadzornog organa,

- rješenje izvođača radova o postavljanju odgovornog lica za rukovođenje radovima,

- rješenje investitora istraživanja o postavljanju lica koje vrši stručni nadzor,

- drugu dokumentaciju utvrđenu posebnim propisima.“

**Član 25**

U članu 31 stav 1 poslije riječi: „istraživanjima mineralnih sirovina“ briše se interpunkcijski znak zarez i dodaje se riječ „i“, dok se riječi „elaborata o rezervama mineralnih sirovina“ mijenjaju riječima: „elaborata o klasifikciji, kategorizaciji i proračunu rezervi mineralnih sirovina“.

U članu 31 dodaje se novi stav 2 i glasi: „Elaborat o klasifikaciji, kategorizaciji i proračunu rezervi mineralnih sirovina je dokument koji se radi na kraju istraživanja i isti sadrži:

* opšte podatke o istražnom prostoru,
* podatke o geološkim karakteristikama ležišta,
* podatke o izvedenim istražnim radovima,
* podatke o kvalitetu mineralne sirovine,
* proračun rezervi mineralne sirovine, i
* tehničko-ekonomsku ocjenu ležišta.”

U članu 31 dodaje se novi stav 3 koji glasi: “Elaborat o rezervama čvrstih mineralnih sirovina se moze raditi i u skladu sa Panevropskim kodeksom za izveštavanje rezultata istraživanja mineralnih resursa i rezervi (PERC).“

**Član 26**

Član 32 se mijenja i glasi:

“Elaborat o izvršenim geotehničkim istraživanjima tla za izgradnju objekata iz člana 7 ovog zakona je dokument koji se radi na kraju istraživanja i isti sadrži:

1) podatke o inženjerskogeološkim i hidrogeološkim karakteristikama terena,

2) podatke o geomehaničkim karakteristikama tla,

3) podatke o geotehničkim i seizmološkim karakteristikama terena, i

4) prikaz i ocjenu rezultata istraživanja sa obradom dobijenih podataka i zaključkom o uslovima i načinu fundiranja i izgradnje objekata na prostoru koji je istraživan.

Elaborat o izvršenim hidrogeološkim istraživanjima je dokument koji se radi na kraju istraživanja i isti sadrži:

1) podatke o geološkoj građi šireg područja istraživanja,

2) podatke o hidrogeološkim odlikama šireg područja istraživanja,

3) podatke o hidrogeološkim karakteristikama ležišta izdanskih voda (tipovi izdani, hidrogeološki parametri, uslovi prihranjivanja i pražnjenja, pravci kretanja),

4) podatke o rezervama podzemnih voda,

5) podatke o kvalitetu voda, i

6) podatke o mogućnostima korišćenja i uslovima zaštite podzemnih voda.

Način izrade elaborata o izvršenim geotehničkim istraživanjima tla za izgradnju objekata i elaborata o izvršenim hidrogeološkim istraživanjima utvrđuje Ministarstvo.”

**Član 27**

U članu 33 stav 1 alineja 1 briše se riječ: “vrši“ i dodaje se riječ: “organizuje“.

Stav 3 se mijenja i glasi: „Tehničku kontrolu elaborata iz stava 1 i 2 ovog člana ne može vršiti privredno društvo, odnosno drugo pravno lice koje je učestvovalo u izvođenju istražnih radova i izradi elaborata, lice zaposleno u privrednom društvu, odnosno drugom pravnom licu koje je izvodilo istražne radove i uradilo elaborat, kao i lice koje je učestvovalo u vršenju istražnih radova i izradi tog elaborata“.

U stavu 4 poslije riječi: “zakonom“ dodaju se riječi: „i drugim propisima“.

**Član 28**

Član 34 mijenja i glasi:

“Investitor je dužan primjerak izvještaja o rezultatima izvršenih osnovnih geoloških istraživanja mineralnih sirovina i elaborata o klasifikaciji, kategorizaciji i proračunu rezervi mineralnih sirovina iz člana 31 ovog zakona dostaviti na trajno čuvanje Ministarstvu u roku od tri mjeseca od dana završetka ili obustavljanja istraživanja.

Investitor je dužan primjerak revidovanog elaborata o rezultatima izvršenih geotehničkih i hidrogeoloških istraživanja iz člana 32 ovog zakona dostaviti na trajno čuvanje Ministarstvu u roku od 30 dana od dana završetka istraživanja.

Na elaborat o izvršenim geotehničkim istraživanjima za potrebe izgradnje objekata iz člana 7 ovog zakona i elaborat o izvršenim hidrogeološkim istraživanjima saglasnost daje Ministarstvo.”

**Član 29**

Član 38 stav 1 poslije riječi: „imovinu“ dodaje se znak interpunkcije zarez, dok se riječ „osposobiti“ briše i dodaje riječ: “osposobi“.

Stav 1 alineja 3 riječi: “o tome“ se brišu i dodaju riječi: „da o preduzetim mjerama obavijesti“.

**Član 30**

Član 40 stav 1 alineja 4 poslije riječi: „istraživanja“ se mijenja i glasi: „(geoloških, hidrogeoloških, inzenjerskogeoloskih-geotehničkih istraživanja, istraživanja svih vrsta mineralnih sirovina, geoekoloških, geomorfoloških, seizmotektonskih, geohemijskih i drugih istraživanja)“

**Član 31**

Član 41 stav 2 alineja 1 poslije riječi: „godišnji“ dodaje se znak interpunkcije zarez.

**Član 32**

Član 42 mijenja se i glasi:

„Nadzor nad sprovođenjem ovog zakona i propisa donesenih na osnovu ovog zakona vrši Ministarstvo, ako ovim zakonom nije drugačije propisano.

Inspekcijski nadzor nad sprovođenjem ovog zakona i propisa donijetih na osnovu ovog zakona vrši geološka inspekcija, u skladu sa ovim zakonom i zakonom kojim se uređuje inspekcijski nadzor.“

**Član 33**

Član 43 stav 1 tačka 1 alineja 2 posle riječi: “istraživanja” dodaju se riječi ”mineralnih sirovina”.

Alineja 9 se briše.

Alineja 13 se mijenja i glasi: “da li se osnovna i detaljna istraživanja mineralnih sirovina, detaljna geotehnička istraživanje tla za izgradnju objekta i detaljna hidrogeološka istraživanja podzemnih voda vrše na osnovu odobrenja za istraživanje.”

**Član 34**

Član 44 se briše.

**Član 35**

Član 45 mijenja se i glasi:

Novčanom kaznom od 500 eura do 15.000 eura kazniće se za prekršaj pravno lice:

1). ako ne vrši detaljna hidrogeološka istraživanja podzemnih voda (član 6 stav 2) i detaljna geotehnička istraživanja tla za izgradnju objekata (član 7 stav 1),

2) ako vrši geološka istraživanja, a ne ispunjava propisane uslove (član 8 stav 1),

3) ako reviziju projekta vrši protivno odredbama člana 10 ovog zakona,

4) ako izradom projekata geoloških istraživanja, izvještaja i elaborata o rezultatima geoloških istraživanja, elaborata o proračunu rezervi mineralnih sirovina, istraživačkim radovima i tehničkom kontrolom projekata i elaborata rukovode lica koja u pogledu školske spreme, radnog iskustva i licence ne ispunjavaju propisane uslove (član 11),

5) ako izrađuje tehničku dokumentaciju ili vrši geološka istraživanja za svoje potrebe, protivno odredbama člana 13 ovog zakona,

6) ako Ministarstvu ne dostavi godišnji plan istraživanja unutar odobrenog eksploatacionog polja Ministarstvu (član 14 stav 2),

7) ako Ministarstvu ne dostavi izvještaj o rezultatima izvršenih doistraživanja ležišta Ministarstvu (član 14 stav 3).

8) ako vrši geološko istraživanje mineralnih sirovina, geotehniška istraživanja tla ili hidrogeološka istraživanja bez odobrenja ili protivno odobrenju (član 15),

9) ako ne obezbijedi stručni nadzor nad izvođenjem geoloških istraživanja (član 28),

10) ako vrši geološko istraživanje protivno odredbama člana 29 ovog zakona,

11) ako ne izvrši tehničku kontrolu (reviziju) elaborata (član 33 stav 2),

12) ako Ministarstvu ne dostavi primjerak izvjestaja ili elaborata o rezultatima geoloških istraživanja (član 34),

13) ako ne vodi knjigu o stanju rezervi mineralnih sirovina ili ako svake godine Ministarstvu ne dostavi podatke o stanju rezervi tih sirovina (član 35),

14) ako Ministarstvu ne dostavi na ovjeru svake pete godine elaborat o klasifikaciji, kategorizaciji i proračunu rezervi mineralnih sirovina (član 36),

15) ako ne postupi po odredbama člana 38 ovog zakona.

Za prekršaj iz stava 1 ovog člana kazniće se odgovorno lice u pravnom licu od 30 eura do 1.000 eura.

**Član 36**

Član 46 stav 1 tačka 4 riječ ”ministarstvu” se briše i dodaje riječ “organu uprave”.

U tačka 6 istog stava briše se “37” i dodaje “35”.

**PRELAZNE I ZAVRŠNE ODREDBE**

**Član 37**

Poslije člana 47 dodaje se novi član koji glasi:

**“Član 47a**

Postupci započeti do dana stupanja na snagu ovog zakona nastaviće se po propisima po kojima su započeti”

**Član 38**

Član 48, 49 i 50 se brišu.

**OBRAZLOŽENJE**

1. **Ustavni osnov za donošenje zakona**

Ustavni osnov za donosenje Zakona o izmjenama i dopunama Zakona o geološkim istraživanjima sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

1. **Razlozi za donošenje zakona**

Razlozi zbog kojih se predlaže donošenje Zakona o izmjenama i dopunama Zakona o geološkim istraživanjima predstavljaju potrebu, da se oblast geoloških istraživanja potpunije reguliše, kroz uređenje načina/postupka ostvarivanja prava na geološka istraživanja mineralnih sirovina. Uzimajući u obzir sve osobenosti različitih vrsta mineralnih sirovina i geoloških resursa, u cilju zaštite javnog interesa, potrebno je preciznije definisanosti uslove njihovog korišćenja. Opravdanost razloga za donošenje ovog Zakona sagledava se i u činjenici da postoji potreba za izmjenom i dopunom pojedinih odredbi dosadašnjeg zakona, da bi se na što bolji i efikasniji način obezbijedio adekvatan zakonski okvir za vršenje geoloških istraživanja kao i usklađenost sa ostalim zakonskim propisima i postigli ciljevi kojima se obezbeđuje ekonomska, socijalna i ekološka održivost geoloških aktivnosti koje su predmet uređenja ovog zakona.

1. **Objašnjenje osnovnih pravnih instituta**

**Članom 1** Nacrta zakona o izmjenama i dopunama Zakona o geološkim istraživanjima vrši se izmjena člana 2 važećeg zakona na način da se mijenjaju stav 1 i 2 i dodaje novi stav 3, a dosadašnji stav 3 postaje stav 4.

**Članom 2** dodaje se novi član 2a kojim se definišu pojmovi koji su upotrijebljeni u ovom zakonu.

**Članom 3** mijenja se član 3 važećeg zakona u stavu 1 i dodaje novi stav 2. **Članom 4** mijenja se član 4 u stavu 3 važećeg zakona.

**Članom 5** mijenja se član 5 važećeg zakona na način da se mijenja stav 1, a poslije stava 1 dodaje se novi stav 2, tako da dosadašnji stav 2, koji se mijenja, postaje stav 3, dok dosadašnji stav 3, postaje stav 4, stav 4 postaje stav 5, dok stav 5 koji se mijenja postaje stav 6.

**Članom 6** mijenja se član 6 važećeg zakona.

**Članom 7** mijenja se član 7 važećeg zakona na način da se dodaju nove tačke, dok se određene tačke mijenjaju odnosno brišu.

**Članom 8** mijenja se član 8 važećeg zakona na način da se mijenja stav 2. **Članom 9** mijenja se član 9 važećeg zakona koji se odnosi na izradu projekata geoloških istraživanja.

**Članom 10** mijenja se član 10 važećeg zakona na način što se pojedini stavovi mijenjaju, dok se neki brišu.

**Članom 11** mijenja se član 11 važećeg zakona, kojim su definisani uslovi potrebni za rukovođenje izradom projekata, izvještaja, elaborata o rezultatima geoloških istraživanja, zatim istraživačkim radovima, tehničkom kontrolom projekta i elaborata.

**Članovima 12, 13 i 14** mijenjaju se članovi 12, 12a i 13 važećeg zakona. **Članovima 15 i 16** mijenjaju se članovi 15 i 16 važećeg zakona.

**Članom 17** mijenja se član 17 važećeg zakona u stavu 1 i tačkama 4 i 6, i u stavu 2.

**Članom 18** mijenja se član 18 važećeg zakona na način da se određene riječi brišu, a neke dodaju.

**Članom 19** mijenja se član 25 važećeg zakona u stavu 1.

**Članom 20** mijenja se član 26 važećeg zakona u stavu 1 i tački 7 istog stava. **Članom 21** mijenja se član 27 važećeg zakona brisanjem, odnosno dodavanjem riječi.

**Članom 22** mijenja se član 28 važećeg zakona kojim se uređuje vršenje stručnog nadzora.

**Članom 23** mijenja se član 29 važećeg zakona na način što se u stavu 1 dodaju nove riječi i nove tačke.

**Članom 24** mijenja se član 30 važećeg zakona.

**Članom 25** mijenja se član 31 važećeg zakona dodavanjem i brisanjem riječi u stavu 1, kao i dodavanjem novih stavova, a odnosi se na Elaborat o klasifikaciji, kategorizaciji i proračunu rezervi mineralnih sirovina.

**Članom 26** mijenja se član 32 važećeg zakona, a koji se odnosi na elaborat o izvršenim geotehničkim, odnosno hidrogeološkim istraživanjima.

**Članom 27** mijenja se član 33 važećeg zakona brisanjem i dodavanjem riječi i izmjenom stava 3 i 4.

**Članom 28** mijenja se član 34 važećeg zakona.

**Članovima 29, 30 i 31** mijenjaju se članovi 38, 40 i 41 važećeg zakona brisanjem, dodavanjem i mijenjanjem riječi.

**Članom 32** mijenja se član 42 važećeg zakona.

**Članom 33** mijenja se član 43 važećeg zakona brisanjem, dodavanjem i mijenjanjem riječi.

**Članom 34** briše se član 44 važećeg zakona.

**Članom 35** mijenja se član 45 važećeg zakona.

**Članom 36**  mijenja se član 46 važećeg zakona brisanjem i dodavanjem riječi.

**Članom 37** dodaje se novi član 47a.

**Članom 38** brišu se članovi 48, 49 i 50.

1. **Usaglašenost sa evropskim zakonodavstvom** i potvrđenim međunarodnim

konvencijama Predmet uređivanja ovog zakona nije potrebno usaglašavati sa direktivama i regulativama jer ne postoji odgovarajući izvor prava EU.

1. **Procjena finansijskih sredstva za sprovođenje zakona**

Za sprovođenje ovog zakona nije potrebno obezbijediti dodatna finansijska sredstva iz budžeta Crne Gore.